Makúch, Jozef, guvernér Národnej banky Slovenska (2012-06-26):
Takže, vážená pani predsedajúca, vážené pani poslankyne, páni poslanci, dámy a páni, dovoľte mi uviesť správu o hospodárení Národnej banky Slovenska za minulý rok. Zákon o Národnej banke Slovenska ukladá Národnej banke predložiť ročnú správu o výsledku hospodárenia Národnej rade Slovenskej republiky. Správa hodnotí dosiahnuté výsledky Národnej banky Slovenska za rok 2011 a prezentuje správu nezávislého audítora a údaje účtovnej závierky k 31. decembru 2011. Konzistentnosť medzi hodnotením výsledkov hospodárenia a účtovnou závierkou potvrdil audítor vo svojom dodatku správy audítora a overení súladu správy výsledku hospodárenia za rok 2011 s účtovnou závierkou. Vstupom Slovenska do Európskej únie sa Národná banka stala súčasťou európskeho systému centrálnych bánk. Prijatím spoločnej meny euro stratila suverenitu v rozhodovaní v oblasti menovej politiky a je zaviazaná postupovať podľa pravidiel platných pre Eurosystém. Hlavným cieľom národných centrálnych bánk Eurosystému je udržiavanie cenovej stability. Národná banka vykonala svoje činnosti a obchody pre naplnenie tohto cieľa aj v prípade skutočnosti, že nebude dosiahnutý kladný hospodársky výsledok. Pokiaľ ide o hospodársky výsledok, Národná banka vykázala v roku 2011 celkovú stratu 77 mil. eur. Najväčší dopad na vykázanú stratu mali nerealizované straty z oceňovania finančných nástrojov na trhovú cenu v objeme 462 mil. eur. Dôvodom strát bol pretrvávajúci vplyv krízy na finančných trhoch a pokles trhových cien cenných papierov a derivátov v investičnom portfóliu Národnej banky. Strata z finančných činností bola 11 mil. eur, z toho zo správy investičných rezerv predstavovala strata 104 mil. eur a z výkonu menovej politiky bol dosiahnutý zisk vo výške 67 mil. eur a z operácií s Európskou centrálnou bankou bol zisk vo výške 26 mil. eur. Priaznivý vplyv mal najmä medziročný nárast úrokových výnosov cenných papierov a derivátov, ktoré patria do investičných rezerv banky, pričom súhrnné náklady na finančné činnosti zostali na úrovni roku 2010. Emisné činnosti dosiahli čisté náklady 6 mil. eur. Národná banka zabezpečila výrobu a distribúciu 74,5 mil. kusov bankoviek pre potreby Eurosystému v nominálnej hodnote 20 eur a 5 eur. Okrem toho Národná banka realizovala v roku 2011 razbu 41,8 mil. kusov obehových mincí a 77-tisíc kusov zberateľských mincí. V prevádzkovej oblasti Národná banka Slovenska dôsledne sleduje prostriedky vynakladané na činnosť organizačných útvarov Národnej banky a dlhodobo dosahuje stabilnú úroveň prevádzkových nákladov. V roku 2011 boli vykázané čisté prevádzkové náklady v sume 60 mil. eur. Medziročný 5 % rast bol spôsobený najmä nárastom ostatných prevádzkových nákladov v súvislosti s účtovnou operáciou tvorby rezerv na pravdepodobné záväzky voči subjektom finančného trhu v súlade s Obchodným zákonníkom a preklasifikovaním budov zaniknutých expozitúr do kategórie na predaj s následným premietnutím do nákladov. V štruktúre prevádzkových nákladov predstavujú najvýznamnejšie položky náklady na zamestnancov, zákonné sociálne poistenie, odpisy, opravy a udržovanie majetku a náklady na technickú podporu a údržbu informačných systémov. Národná banka Slovenska ako člen Eurosystému sa spolupodieľa na financovaní IT projektov Eurosystému. Vzhľadom na narastajúci počet týchto projektov je potrebné v budúcnosti počítať s nárastom vynakladaných prostriedkov spojených s financovaním rozvoja a údržbou informačných systémov Európskeho systému centrálnych bánk. Náklady na zamestnancov boli čerpané vo výške 22 mil. eur, čo je na úrovni roku 2010. V evidenčnom stave vo fyzických osobách mala banka ku koncu roka 2011 1 075 zamestnancov, čo predstavuje pokles o 6 zamestnancov oproti 1. januáru 2011. Podľa ustanovenia § 39 ods. 4 zákona o bankách je výsledkom hospodárenia Národnej banky Slovenska za účtovné obdobie vytvorený zisk alebo strata. V zmysle rozhodnutia Bankovej rady zo dňa 13. marca 2012 bola strata za rok 2011 vo výške 77 mil. eur preúčtovaná na účet neuhradené straty minulých rokov. Straty Národnej banky budú uhradené z budúcich ziskov Národnej banky. Vážené pani poslankyne, vážení páni poslanci, dovoľujem si vám navrhnúť, aby na základe predloženého materiálu, môjho stručného zhodnotenia výsledkov Národnej banky za rok 2011 a doloženej správy nezávislého audítora Národná rada Slovenskej republiky zobrala na vedomie výsledky hospodárenia Národnej banky Slovenska za rok 2011 tak, ako sú obsiahnuté v predloženom materiáli. Ďakujem vám za pozornosť.